**МАСКВІЧЫ АБ ФІЛЬМЕ «ЧЫРВОНАЕ ЛІСЦЕ»**

На экранах 32 маскоўскіх кінатэатраў пачаў дэманстравацпа новы беларускі фільм «Чырвонае лісце». Вось што гавораць кінагледачы, якія пазнаёміліся з новым творам беларускай кінематаграфіі:

– З вялікай цікавасцю глядзеў я фільм «Чырвонае лісце», – сказаў слесар станкабудаўнічага завода імя Арджанікідзе тав. Уцешаў. – Спадабалася гэтая карціна тым, што героі яе – людзі з вялікім сэрцам і сумленнай душой. Я быў на фронце і ведаю, як згуртоўвае і збліжае людзей баявая дружба. Стваральнікам фільма ўдалося паказаць, як цяжка бывае чалавеку, калі яму не вераць яго баявыя таварышы. Але моцны духам, да канца адданы барацьбе супраць прыгнятальнікаў, галоўны герой фільма Андрэй перанёс усе нягоды і змог даказаць таварышам, што ён ніколі не здраджваў і не здрадзіць агульнай справе, справе барацьбы за шчасце народа.

Сіла калектыву, падтрымка сяброў выратоўваюць героя ад пагібелі.

Андрэй гаворыць у заключных кадрах: «Чырвонае лісце – гэта людзі, гэта іх сэрцы. Іх трэба з’яднаць разам, каб яны жылі дружна і шчасліва».

У гэтых словах заключаны пачуцці і думкі працоўнага народа ўсіх краін, простых людзей, якія выступаюць супраць новай вайны, якія хочуць змагацца за лепшую будучыню. Новы беларускі фільм з задавальненнем паглядзяць многія мае сябры па рабоце.

А вось што гаворыць слухач Ваенна-паветранай акадэміі імя Жукоўскага В. Ляхновіч:

– Новы беларускі фільм мне асабліва хацелася паглядзець таму, што сам я ўраджэнец былой Заходняй Беларусі. Спадзяваўся, што ўбачу знаёмыя малюнкі з жыцця сваіх землякоў. Праўда, крыху памыліўся, бо падзеі фільма пераносяць гледачоў да падзей, што адбываліся 25 год назад. Але як глядач, я не расчараваўся ў фільме. Наадварот, прыемна было ўсведамляць, што беларускія кінематаграфісты стварылі твор, які, на мой погляд, можна смела паставіць у лік найбольш удалых савецкіх фільмаў апошняга часу.

Захапляюча і цікава сцэнарысты А. Куляшоў і А. Кучар змаглі расказаць аб сумеснай барацьбе беларускага, польскага і ўкраінскага народаў за сваю незалежнасць, за свабоду і шчасце. Увесь фільм глядзіцца з цікавасцю. Удала падабраны акцёры і для цэнтральных ролей і для ролей другога плана. Мы ўбачылі вядомых усім савецкім гледачам акцёраў Жарава, Лучко, Арэпіну. Але асабліва варта пахваліць занятага ў ролі Андрэя Мяцельскага артыста Эдуарда Павулса. Ён стварыў глыбокі, праўдзівы вобраз смелага, адважнага і высакароднага чалавека-змагара.

Вобраз Андрэя Мяцельскага ўваскрашае ў памяці імёны вечна жывых герояў сучаснасці – Зоі Касмадзям’янскай, Аляксандра Матросава, якія ўвекавечылі сябе неўміручымі подзвігамі ў час Вялікай Айчыннай вайны.

Сярод беларускіх камсамольцаў-падпольшчыкаў, сярод беларускіх партызан ёсць яшчэ нямала слаўных імёнаў, вартых быць апісанымі ў кнігах, увекавечанымі ў кінафільмах. Хочацца, каб такія кнігі, такія кінафільмы неўзабаве вышлі ў свет.

Выкладчык 241-й маскоўскай сярэдняй школы В. Белякоў адзначае:

– Я вялікі аматар кіно, не прапускаю амаль ніводнага новага фільма. Шчыра кажу: гэтая беларуская карціна найбольш удалая, хоць беларуская студыя, наколькі я ведаю, не так ужо часта радуе нас добрымі фільмамі.

У тым, што сцэнарыстам, акцёрам і рэжысёру Корш-Сабліну ўдалося стварыць карціну, якая спадабалася многім, я пераканаўся, седзячы ў зале.

Фільм адыграе вялікую выхаваўчую ролю. Для юнакоў і дзяўчат паслужаць прыкладам галоўныя героі фільма – кіраўнік камуністычнага падполля Лемеш, Андрэй Мяцельскі, яго таварышы. Стваральнікам фільма ўдалося паказаць вобразы не статычнымі, а ў развіцці, у працэсе змянення, фарміравання. Асабліва гэта адносіцца да жаночых вобразаў.

З хваляваннем адзываецца аб фільме пенсіянер I. Ігнатаў:

– Беларускі кінафільм «Чырвонае лісце», на маю думку, з’яўляецца адным з найбольш цікавых фільмаў апошняга часу. Асабліва запамінаюцца паказаныя ў ім камуністы падполля. Захапляе іх стойкасць, непахісная воля ў барацьбе за народную справу. Па-майстэрску пададзены і адмоўныя персанажы фільма. Яны не спрошчаныя, як часам здараецца ў нашых фільмах, а паказаны праўдзіва, рэалістычна.

Хочацца пажадаць беларускім кінаработнікам больш выпускаць вось такіх яркіх, маляўнічых фільмаў.

*Масква, 8. (Кар. «Звязды»)*

***Масквічы аб фільме «Чырвонае лісце» // Звязда. – 1958. – 10 снежня. – С. 4.***